Stħarriġ ġdid tal-Ewrobarometru li ħareġ illum juri żieda qawwija fil-perċezzjoni pożittiva taċ-ċittadini dwar l-Unjoni Ewropea fl-oqsma kollha — mill-ekonomija sal-istat tad-demokrazija. Dawn huma l-aħjar riżultati mindu sar l-istħarriġ tal-Ewrobarometru ta' Ġunju 2014 li twettaq qabel ma beda l-mandat tal-Kummissjoni Juncker. Dan l-aħħar stħarriġ tal-Ewrobarometru Standard sar wara l-elezzjonijiet Ewropej, bejn is-7 ta' Ġunju u l-1 ta' Lulju 2019 fit-28 pajjiż tal-UE u fil-ħames pajjiżi kandidati. Fost is-sejbiet ewlenin hemm l-appoġġ kbir rekord għall-euro u t-tibdil fil-klima li sar it-tieni preokkupazzjoni ewlenija fil-livell tal-UE, wara l-immigrazzjoni. 1. Il-fiduċja u l-ottimiżmu dwar il-futur fl-ogħla livell tagħhom mill-2014 Il-fiduċja fl-UE tinsabfl-ogħla livell tagħha mill-2014 u għadha ogħla mill-fiduċja fil-gvernijiet jew fil-parlamenti nazzjonali. Il-fiduċja fl-UE żdiedet f'20 Stat Membru, bl-ogħla punteġġi fil-Litwanja (72 %), fid-Danimarka (68 %) u fl-Estonja (60 %). Barra minn hekk, aktar minn nofs dawk li wieġbu “għandhom it-tendenza li jafdaw” l-UE: fil-Lussemburgu (59 %), fil-Finlandja (58 %), fil-Portugall (57 %), f'Malta u fl-Iżvezja (it-tnejn 56 %), fil-Bulgarija u fl-Ungerija (it-tnejn 55 %), fl-Irlanda, fil-Polonja, fin-Netherlands u f'Ċipru (kollha 54 %), fir-Rumanija u fl-Awstrija (it-tnejn 52 %), u fil-Latvja u fil-Belġju (it-tnejn 51 %). Mill-aħħar stħarriġ tal-Ewrobarometru Standard fil-ħarifa tal-2018, il-proporzjon ta' dawk li wieġbu li għandhom immaġni pożittiva tal-UE (45 %) żdied fi 23 Stat Membru tal-UE, bl-aktar żidiet notevoli kienu f'Ċipru (47 %, + 11), fl-Ungerija (52 %, + 9), fil-Greċja (33 %, + 8), fir-Rumanija (60 %, + 8) u fil-Portugall (60 %, + 7). Ġiet irreġistrata żieda ta' żewġ punti perċentwali mill-ħarifa tal-2018 (+ 10 mir-rebbiegħa tal-2014), biex b'hekk intlaħaq l-ogħla livell f'dawn l-aħħar 10 snin. 37 % (+ 1, meta mqabbel mal-ħarifa tal-2018) ta' dawk li wieġbu għandhom immaġni newtrali tal-UE, filwaqt li inqas minn wieħed minn kull ħamsa għandhom immaġni negattiva (17 %, -3) — dan huwa l-inqas punteġġ f'10 snin. Il-maġġoranza tal-Ewropej huma ottimisti dwar il-futur tal-UE (61 %, + 3 punti perċentwali), filwaqt li 34 % biss (-3) huma pessimisti. L-ottimiżmu huwa l-ogħla fl-Irlanda (85 %), fid-Danimarka (79 %), fil-Litwanja (76 %) u fil-Polonja (74 %). Fuq in-naħa l-oħra tal-iskala, l-ottimiżmu huwa inqas qawwi fir-Renju Unit (47 % vs 46 %) u fi Franza (50 % kontra 45 %). 55 % tal-Ewropej jgħidu li huma sodisfatti bil-mod ta' kif taħdem id-demokrazija fl-UE; l-ogħla punteġġ mill-ħarifa tal-2004 (+ 5 punti perċentwali mill-ħarifa tal-2018; + 11 mir-rebbiegħa tal-2014) filwaqt li l-għadd ta' dawk “mhux sodisfatti” naqas b'ħames punti perċentwali, għal 36 %. Il-maġġoranza tal-Ewropej jaqblu li “l-vuċi tagħhom tgħodd fl-UE”. Il-medja tal-EU-28 tilħaq is-56 % (+ 7 punti perċentwali mill-ħarifa tal-2018; + 11 mir-rebbiegħa tal-2018; + 14 mir-rebbiegħa tal-2014), bl-ogħla punteġġi osservati fl-Iżvezja (86 %), fid-Danimarka (81 %) u fin-Netherlands (76 %). 2. Rekord ta' appoġġ kbir għall-euro L-appoġġ għall-Unjoni Ekonomika u Monetarja u għall-euro jilħaq rekord kbir ġdid, b'aktar minn tliet kwarti ta' dawk li wieġbu (76 %, + 1 punt perċentwali; + 9 mir-rebbiegħa tal-2014) fiż-żona tal-euro favur il-munita unika tal-UE. Fl-UE kollha kemm hi, l-appoġġ għall-euro huwa stabbli fil-livell ta' 62 %. L-opinjonijiet pożittivi dwar is-sitwazzjoni tal-ekonomiji nazzjonali qed jirbħu fuq dawk negattivi ( b'49 % jqisu l-qagħda bħala tajba u 47 % jqisuha bħala ħażina). Il-maġġoranza ta' dawk li wieġbu fi 17-il Stat Membru tal-UE (16 fil-ħarifa tal-2018)jgħidu li l-qagħda ekonomika nazzjonali hija tajba. Il-Lussemburgu (94 %), id-Danimarka (91 %) u n-Netherlands (90 %) huma l-pajjiżi bl-ogħla punteġġi. L-aktar perċentwal baxx ta' opinjonijiet pożittivi ġie osservat fil-Greċja (7 %), fil-Kroazja u fil-Bulgarija (it-tnejn 20 %), fl-Italja (22 %), fi Spanja (26 %) u fi Franza (29 %). 3.Iċ-ċittadinanza tal-UE u l-moviment liberu huma meqjusa bħala l-kisbiet ewlenin tal-UE F'kull wieħed mit-28 Stat Membru tal-UE, iktar minn nofs dawk li wieġbu jħossu li huma ċittadini tal-UE. Madwar l-UE kollha, 73 % iħossu dan (+ 2 punti perċentwali mill-ħarifa tal-2018), u fil-livell nazzjonali l-punteġġi jvarjaw minn 93 % fil-Lussemburgu, 88 % fil-Ġermanja, 87 % fi Spanja għal 57 % kemm fil-Greċja kif ukoll fl-Italja u 52 % fil-Bulgarija. Il-maġġoranza l-kbira taċ-ċittadini tal-UE jappoġġaw “il-moviment liberu taċ-ċittadini tal-UE li jistgħu jgħixu, jaħdmu, jistudjaw u jagħmlu negozju fi kwalunkwe post fl-UE” (81 %, -2 punti perċentwali mill-ħarifa tal-2018), u f'kull Stat Membru tal-UE aktar minn żewġ terzi ta' dawk li wieġbu huma ta' din il-fehma, mil-Litwanja (94 %) sal-Italja u r-Renju Unit (it-tnejn 68 %). 4. Tħassib ewlieni fil-livell tal-UE u dak nazzjonali: qed tinħass żieda fit-tħassib dwar it-tibdil fil-klima u l-ambjent It-tħassib ewlieni jibqa' l-immigrazzjonifil-livell tal-UE , b' 34 % tar-referenzi, minkejja tnaqqis qawwi (-6 punti perċentwali mill-ħarifa tal-2018). It-tibdil fil-klima, li ġie kklassifikat il-ħames fil-ħarifa tal-2018, issa huwa t-tieni l-aktar tħassib importantiwara żieda qawwija (+ 6 mill-ħarifa tal-2018). Tliet preokkupazzjonijiet jiksbu punteġġi identiċi: Is-sitwazzjoni ekonomika(18 %, ma kien hemm ebda bidla), il-qagħda tal-finanzi pubbliċi tal-Istati Membri (18 %, -1) u t-terroriżmu (18 %, -2), segwiti mill-ambjent — tħassib ewlieni għal 13 % ta' dawk li wieġbu, li rreġistraw żieda ta' erba' punti perċentwali. Il-qgħad, li issa qiegħed fis-seba' pożizzjoni fil-livell tal-UE (12 %), jibqa' it-tħassib ewlieni fil-livell nazzjonali (21 %, -2 punti perċentwali), flimkien mal-prezzijiet li qed jogħlew/l-inflazzjoni/l-ispejjeż tal-għajxien (21 %, ma kien hemm ebda bidla) u s-saħħa u s-sigurtà soċjali (21 %, + 1). Il-kwistjonijiet dwar l-ambjent, il-klima u l-enerġija ġew qrib ħafna wara żieda qawwija (20 %, + 6). L-immigrazzjoni, b'17 % tar-referenzi (-4 punti perċentwali mill-ħarifa tal-2018, u -19 mill-ħarifa tal-2015), huma fost l-aqwa tliet punti ta' tħassib fil-livell nazzjonali għall-ewwel darba mir-rebbiegħa tal-2014. Is-sitwazzjoni ekonomika tinsab fis-sitt post (16 %, + 1). Kuntest L- “Ewrobarometru Standard – tar-rebbiegħa tal-2019” (EB 91) twettaq permezz ta' intervisti wiċċ imb wiċċ bejn is-7 ta' Ġunju u l-1 ta' Lulju 2019 fit-28 Stat Membru tal-UE u fil-pajjiżi kandidati[1]. Saru 27,464 intervista fit-28 Stat Membru tal-UE bejn is-7 u l-25 ta' Ġunju 2019. Għal Aktar Informazzjoni Ewrobarometru Standard 91 http://ec.europa.eu/commfrontoffice/publicopinion/index.cfm/survey/getsurveydetail/instruments/standard/surveyky/2253 [1] It-28 Stat Membru tal-Unjoni Ewropea (l-UE), il-ħames pajjiżi kandidati (il-Maċedonja ta' Fuq, it-Turkija, il-Montenegro, is-Serbja u l-Albanija) u l-Komunità Ċiprijotta Torka fil-parti tal-pajjiż li mhijiex ikkontrollata mill-gvern tar-Repubblika ta' Ċipru.